**Uzašašće Gospodinovo (9.5.2024.)**

Priredila s. M. Lucija Juričić

**Pjesma:** *Klanjam ti se smjerno*

**Uvod**

Gospodine Isuse, ponizno Ti se klanjamo. Ne zaslužujemo biti u Tvojoj prisutnosti. Dopusti barem da Ti se u ovom klanjanju divimo, da Te znatiželjno promatramo, da Te zaljubljeno gledamo, da uživamo u Tvojoj veličini i ljepoti. O, kako je divna svjetlost kojom svijetliš u bijeloj hostiji! Ta čistoća i bjelina koja zasljepljuje oči – zasljepljuje za ovozemaljsko, a otvara za nebesko. Otvorio si vrata nebu i sjeo zdesna Ocu. Nisi zauvijek otišao, ostao si tu u maloj bijeloj hostiji, a Otac nam je poslao Tvoga Duha da živi među nama. Udijeli nam milost da Te možemo bez prestanka hvaliti i slaviti.

**Evanđelje** (*Mk 16, 15-20*)

U ono vrijeme: Isus se ukaza jedanaestorici i reče im: »Pođite po svem svijetu, propovijedajte evanđelje svemu stvorenju. Tko uzvjeruje i pokrsti se, spasit će se, a tko ne uzvjeruje, osudit će se. A ovi će znakovi pratiti one koji uzvjeruju: u ime će moje izganjati zloduhe, novim će jezicima zboriti, zmije uzimati; i popiju li što smrtonosno, ne, neće im nauditi; na nemoćnike će ruke polagati, i bit će im dobro.« I Gospodin Isus, pošto im to reče, bude uzet na nebo i sjede zdesna Bogu. Oni pak odoše i propovijedahu posvuda, a Gospodin surađivaše i utvrđivaše Riječ popratnim znakovima.

**Iz promišljanja Majke Utemeljiteljice:**

Sveta Crkva nas s ushićenjem podsjeća na slavno uzašašće Kralja Nebesa, ali prije te slave on je podnio boli Kalvarije, a mi tražimo da nam ovdje bude lijepo, da smo uvijek zadovoljni. Moramo proći neugodnosti, izdržati u teškoćama i trpljenju da bismo gore uživali jer nijedna vrijedna stvar ne dobiva se besplatno. Ovog svetog dana naše se srce veseli jer se Gospodin vratio u slavu Očevu gdje moli i posreduje za nas. Razmatrajmo kojom su slavom anđeli primili svoga Kralja, veselimo se i mi s njegovim anđelima i svecima, molimo ga da nas spasi. Radujmo se što nam je otvorio nebo i ostao u našem srcu. Budimo sjedinjeni s njime, ali to možemo samo ako smo čiste duše, duše koja moli Duha Svetoga da je ispuni ljubavlju.

Pozdravite danas s osobitom ljubavlju Oca i njegova Božanskog Sina koji je uzašao na nebo i sjedi s desna Ocu. Mislite na svoje obraćenje i molite da vas prosvijetli i pošalje vam Duha Svetoga da vas nauči dobro raditi i govoriti jer bez njega ništa dobra ne možemo učiniti.

**Pjesma:** *Sva djela Gospodnja*

**Iz razmatranja drugog Slavnog otajstva prema riječima Majke Utemeljiteljice uz molitvu Isusu Kristu u raznim potrebama**

Otac ima toliko veliku ljubav prema Sinu, da štogod Ga zamolimo u Ime Njegovog Presvetog Sina, sve nam daje. Zbog toga moramo se utjecati Bogu svim pouzdanjem i sinovskom ljubavlju, kao istinskom Ocu, jer kao što nas Isus ljubi, Otac nas također ljubi zbog ljubavi prema Njegovom Sinu.

*Isuse, ti si rekao: što god zatražite u Oca moga i ime moje dat će vam se. Oca tvoga u ime tvoje ja pitam ovu milost. (10 puta)*

*Slava Ocu…*

*Isuse, smiluj nam se, usliši naše molitve, udijeli nam milost koju te ponizno molimo.*

**Pjevani poklik:** *Daj nam, daj nam Gospode Isuse, rosu Duha Svetoga, željna su srca sva. 2x*

Otac će nam dati sve što Ga zamolimo u Ime Isusovo, zato Ga molimo iznad svega da Ga poznamo u Isusu, jer malo ih je, koji dobro poznaju Njegov Duh, a još manje, koji Ga razumiju. Pomisao da nas naš Otac čeka u nebu, mora ispuniti užitkom i srećom našu dušu.

*Isuse, ti si rekao: kucajte i otvorit će vam se, pitajte i dat će vam se, ja tražim, ja pitam ovu milost. (10 puta)*

*Slava Ocu…*

*Isuse, smiluj nam se, usliši naše molitve, udijeli nam milost koju te ponizno molimo.*

**Pjevani poklik:** *Daj nam, daj nam Gospode Isuse, rosu Duha Svetoga, željna su srca sva. 2x*

Da srce apostola ne bude previše privezano uz Isusovu čovječju narav, nego uz njegov Duh da ga kao Boga ljube s Ocem i Duhom Svetim, On im obeća poslati Duha Svetoga govoreći: Treba da ja otiđem, da k vama dođe Utješitelj i tako su apostoli ostali čeznući za nebom, gdje ih Isus čeka.

*Isuse, ti si rekao: nebo i zemlja proći će, ali moje riječi neće proći, molim te, udijeli nam ovu milost. (10 puta)*

*Slava Ocu…*

*Isuse, smiluj nam se, usliši naše molitve, udijeli nam milost koju te ponizno molimo.*

**Pomolimo se:** Gospodine Isuse Kriste koji si rekao: ištite i primit ćete, tražite i naći ćete, kucajte i otvorit će vam se daj nam, molimo te, božansku svoju ljubav da te svim srcem, riječju i djelom ljubimo i da te nikada ne prestanemo hvaliti. Amen.

**Pjesma:** *V'jek hvaljen budi*

**Iz duhovnih zapisa Majke Utemeljiteljice**

Isuse! O slatki odsjeve Očeve ljepote, kako si sjajan!

Isuse! O slasti Očeva, kako si slatka!

Isuse, Isuse, vječna ljubavi Očeva, ja te ljubim u Ocu!

Isuse, Sine nebeskog Oca, ja te pozdravljam u Ocu!

Isuse! Riječi Očeva, ja vjerujem u tebe!

Isuse! Moći Očeva, ja se ufam u tebe!

Isuse! Odsjeve ljepote Očeve, ja te hvalim u Ocu!

Isuse, rajska slatkosti i Ljepoto Očeva, daj mi da te slavim.

Isuse, jedina Ljubavi moja, daj mi milost da te vijekom ljubim.

Isuse, jedina nado mladosti moje, vodi me k Ocu svome i mome.

Isuse, jedina svrho života moga, sjedini me sa sobom u Ocu.

Isuse, Kralju srca i duše moje, kraljuj u meni.

Isuse, Spasitelju moj, spasi me i povedi me k Ocu!

Isuse, Učitelju moj, uči me vršiti volju Očevu..

Isuse, Mudrosti Očeva, prosvijetli me.

Isuse, Milosrđe Očevo, smiluj mi se!

Isuse, raspeta ljubavi moja, sjedini me sa sobom.

Isuse, nebeski Zaručniče moj, ne odijeli se od mene.

**Divnoj dakle**

**Blagoslovljen budi Bog**

**Pjesma:** *Hvaljen budi, o Bože Kralju naš*